Il-Ministru għall-Affarijiet Barranin Dr George Vella ltaqa’ mal-Ministru għall-Affarijiet Barranin tal-Palestina Dr Riad Maliki, liema laqgħa saret f’Ateni hekk kif għaddejja laqgħa Ministerjali bejn l-Unjoni Ewropea u l-Lega Għarbija.  Waqt il-laqgħa Dr Maliki informa lill-Ministru Vella dwar in-negozjati li għaddejjin bejn il-Palestina u l-Iżrael u anki ta rendikont tas-sitwazzjoni fl-Ilvant Nofsani. Iż-żewg Ministri ddiskutew possibilitajiet ta’ kif tista’ tinstab it-triq ‘il quddiem fl-Llvant Nofsani, l-iktar wara ir-rikonċiljazzjoni bejn il-Fatah u l-Hamas.  Iż-żewġ Ministri qablu li l-Unjoni Ewropea tista’ u għandha tkun strumentali għall-proċess ta’ paċi fl-Ilvant Nofsani.  Il-Ministru Vella esprima r-rieda li bl-għajnuna ta’ oħrajn jippromwovi dan il-proċess ta’ paċi fil-Kunsill tal-Ministri għall-Affarijiet Barranin tal-Unjoni Ewropea. Iż-żewġ naħat qablu li l-Ministru Vella għandu jżur il-Palestina iktar tard din is-sena.